Document ID: 32013R1114

KOMISIJOS REGLAMENTAS (ES) Nr. 1114/2013
2013 m. lapkričio 7 d.
kuriuo iš dalies keičiamos Reglamento (EB) Nr. 1857/2006 nuostatos dėl jo taikymo laikotarpio
EUROPOS KOMISIJA,
atsižvelgdama į Sutartį dėl Europos Sąjungos veikimo, ypač į jos 108 straipsnio 4 dalį,
atsižvelgdama į 1998 m. gegužės 7 d. Tarybos reglamentą (EB) Nr. 994/98 dėl Europos bendrijos steigimo sutarties 92 ir 93 straipsnių taikymo kai kurioms horizontalios valstybės pagalbos rūšims (1),
paskelbusi šio reglamento projektą (2),
pasikonsultavusi su Valstybės pagalbos patariamuoju komitetu,
kadangi:
(1)
Komisijos reglamento (EB) Nr. 1857/2006 (3) taikymo laikotarpis baigsis 2013 m. gruodžio 31 d.;
(2)
2012 m. gegužės 8 d. komunikatu „ES valstybės pagalbos modernizavimas“ (4) Komisija pradėjo platesnę valstybės pagalbos taisyklių peržiūrą. Atsižvelgiant į tą peržiūrą, Reglamentas (EB) Nr. 994/98 jau iš dalies pakeistas Tarybos reglamentu (ES) Nr. 733/2013 (5). Šiuo metu vis dar peržiūrimos kai kurios kitos teisinės priemonės, susijusios su žemės ūkio sektoriuje teikiamos valstybės pagalbos vertinimu, visų pirma būsimos kaimo plėtrai taikytinos taisyklės, naujos valstybės pagalbos žemės ūkiui gairės ir naujas Bendrasis bendrosios išimties reglamentas, kuriuo pakeičiamas Komisijos reglamentas (EB) Nr. 800/2008 (6). Šių priemonių priėmimo proceso nebus įmanoma užbaigti iki Reglamento (EB) Nr. 1857/2006 galiojimo pabaigos arba jos dar nebus visapusiškai taikomos 2014 m. sausio 1 d. Todėl, siekiant užtikrinti, kad visuose valstybės pagalbos teisės aktuose būtų laikomasi vienodo požiūrio, tikslinga Reglamento (EB) Nr. 1857/2006 taikymo laikotarpį pratęsti iki 2014 m. birželio 30 d.;
(3)
todėl Reglamentas (EB) Nr. 1857/2006 turėtų būti atitinkamai iš dalies pakeistas;
(4)
būtina užtikrinti kaimo plėtros politikos įgyvendinimo tęstinumą ir sklandų perėjimą nuo vieno programavimo laikotarpio prie kito. Neišvengiama, kad 2007-2013 m. programavimo laikotarpio kaimo plėtros programos bei atitinkamos teisinės nuostatos ir vėlesnio programavimo laikotarpio programos bei teisinės nuostatos kurį laiką bus taikomos kartu. Šiomis aplinkybėmis, pasibaigus 2007-2013 m. programavimo laikotarpiui, valstybės narės tam tikromis sąlygomis gali toliau prisiimti įsipareigojimus pagal Tarybos reglamentą (EB) Nr. 1698/2005 (7) iki 2015 m. gruodžio 31 d. Todėl teisinio tikrumo sumetimais reikėtų patikslinti, kad, kai Reglamente (EB) Nr. 1857/2006 daroma nuoroda į Reglamento (EB) Nr. 1698/2005 kriterijus, tie kriterijai turėtų būti toliau taikomi atliekant valstybės pagalbos vertinimą pagal Reglamentą (EB) Nr. 1857/2006 jo taikymo pratęsimo laikotarpiu, net įsigaliojus naujam reglamentui, kuriuo pakeičiamas Reglamentas (EB) Nr. 1698/2005;
(5)
atsižvelgdamos į Reglamento (EB) Nr. 1857/2006 taikymo laikotarpio pratęsimą, kai kurios valstybės narės narės gali norėti pratęsti priemonių, apie kurias pateikė sutrumpintą informaciją pagal to reglamento 20 straipsnį, galiojimą. Siekiant sumažinti administracinę naštą, tikslinga nustatyti, kad sutrumpinta informacija apie tų priemonių galiojimo pratęsimą būtų laikoma pateikta Komisijai su sąlyga, kad nėra padaryta esminių tų priemonių pakeitimų;
(6)
šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje, kad būtų galima pratęsti Reglamento (EB) Nr. 1857/2006 taikymo laikotarpį prieš pasibaigiant jo galiojimo laikotarpiui,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1857/2006 23 straipsnio 1 dalies antroji pastraipa pakeičiama taip:
„Jis taikomas nuo 2007 m. sausio 1 d. iki 2014 m. birželio 30 d.“
2 straipsnis
Kai dėl Reglamento (EB) Nr. 1857/2006 pakeitimo valstybė narė nori pratęsti priemonių, apie kurias pateikė Komisijai sutrumpintą informaciją pagal to reglamento 20 straipsnį, galiojimą, sutrumpinta informacija apie tų priemonių galiojimo pratęsimą laikoma pateikta Komisijai su sąlyga, kad nėra padaryta esminių tų priemonių pakeitimų.
3 straipsnis
Kai Reglamente (EB) Nr. 1857/2006 daroma nuoroda į Reglamento (EB) Nr. 1698/2005 kriterijus, tie kriterijai toliau taikomi atliekant valstybės pagalbos vertinimą pagal Reglamentą (EB) Nr. 1857/2006 jo taikymo pratęsimo laikotarpiu, net įsigaliojus naujam reglamentui, kuriuo pakeičiamas Reglamentas (EB) Nr. 1698/2005.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. lapkričio 7 d.

Labels: 4
19
6